Rose begin op wêreldranglys verlepFoto: Paul Ellis/AFP. Wallis pluk die vrugte van sy spogvertoning teen Engeland in die afgelope naweek se Sesnasies-kragmeting. Alun Wyn Jones en Kie. het die wedstryd met 40–24 gewen en volgens Wêreldrugby se jongste ranglys is die Rooi Drake nou die vyfde beste rugbyspan ter wêreld. Daarteenoor is die Rose ongetwyfeld aan’t verlep. Ná twee nederlae in die reeks is Eddie Jones se span nou vierde op die punteleer. Wallis – wat die reeks in die negende plek begin het – kan homself binnekort onder die topvier spanne bevind indien hy op 13 Maart vir Italië ore aansit en Engeland op dieselfde dag teen Frankryk vasval. Indien Warren Gatland nou sy Britse en Ierse Leeusspan sou moes kies, is die kanse goed dat daar skielik aansienlik meer Walliese spelers in die groep sal wees. Maar die gelukkigste span op die internasionale verhoog is ongetwyfeld die Springbokke. Dit is al 486 dae sedert hulle Engeland in Japan geklop het om die Webb Ellis-trofee omhoog te hou, maar die Springbokke is steeds die voorste span ter wêreld. En dít sonder om ’n enkele wedstryd te speel.